Man skiet vrou, homselfArgieffoto (StevePB, Pixabay) Die polisie in Ventersdorp, Noordwes, ondersoek ŉ saak van moord en ŉ geregtelike doodsondersoek sal gedoen word nadat ŉ 45-jarige man sy 40-jarige vrou doodgeskiet voor hy selfmoord gepleeg het. “Die man het sy vrou omstreeks 23:00 doodgeskiet voor hy homself doodgeskiet het by hul huis in Tshing- informele nedersetting,” het maj. Pelonomi Makau, woordvoerder van die polisie, gesê. “Volgens die inligting tot ons beskikking het die egpaar teruggekeer ná ŉ aand uit toe hulle stry gekry het. Die man het sy vrou twee keer in die bolyf en linkerhand geskiet, voor hy homself geskiet het.” Nooddienste is ontbied en die man is op die toneel dood verklaar. “Die vrou het nog geleef. Sy is na ŉ hospitaal geneem, maar sy is dood verklaar met haar aankoms by die hospitaal.” Die polisie doen ŉ beroep op egpare om professionele hulp te bekom indien hulle huweliksprobleme ondervind.